CELEX: 
Language: hr
Date: 2018-03-01 00:00:00
Title: DELEGIRANA DIREKTIVA KOMISIJE (EU) .../… o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo kao element u bakrenim legurama

OBRAZLOŽENJE
            
            
               1.KONTEKST DELEGIRANOG AKTA
            
            
               Ovom Delegiranom direktivom Komisije mijenja se, u svrhu prilagodbe tehničkom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (RoHS 2) u pogledu izuzeća za posebne primjene koje sadržavaju olovo.
            
            
               Direktivom RoHS 2 ograničava se uporaba određenih opasnih tvari u električnoj i elektroničkoj opremi, kako je predviđeno njezinim člankom 4. Na snagu je stupila 21. srpnja 2011.
            
            
               Ograničene tvari popisane su u Prilogu II. Direktivi RoHS 2. Već se provode ograničenja za olovo, živu, kadmij, šesterovalentni krom, polibromirane bifenile i polibromirane difenil-etere, dok će se ograničenja za bis(2-etilheksil)-ftalat (DEHP), benzil-butil-ftalat (BBP), dibutil-ftalat (DBP) i diizobutil-ftalat (DIBP) primjenjivati od 22. srpnja 2019. ili kasnije. U prilozima III. i IV. Direktivi RoHS 2 navode se materijali i komponente električne i elektroničke opreme za posebne primjene koji su izuzeti iz ograničenja za tvari iz članka 4. stavka 1. te Direktive.
            
            
               Člankom 5. predviđa se prilagođavanje priloga III. i IV. znanstvenom i tehničkom napretku (uvrštavanje, obnavljanje, izmjene i ukidanje izuzeća). U skladu s člankom 5. stavkom 1. točkom (a), izuzeća se uvrštavaju u priloge III. i IV. samo ako se tim uvrštavanjem ne narušava zaštita okoliša i zdravlja predviđena Uredbom (EZ) br. 1907/2006
                  2
                i ako je ispunjen bilo koji od sljedećih uvjeta: njihova eliminacija ili zamjena izmjenama u dizajnu ili materijalima i komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, pouzdanost zamjenskih tvari nije osigurana ili postoji vjerojatnost da bi ukupni negativni učinci na okoliš, zdravlje i sigurnost potrošača uzrokovani zamjenom bili veći od ukupne koristi takve zamjene za okoliš, zdravlje i sigurnost potrošača.
            
            
               Nadalje, člankom 5. stavkom 1. utvrđuje se da Europska komisija (dalje u tekstu „Komisija”) pojedinačnim delegiranim aktima u skladu s člankom 20. uvrštava materijale i komponente električne i elektroničke opreme za posebne primjene u popise iz priloga III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za odobrenje, obnavljanje i opoziv izuzeća.
            
            
               2.SAVJETOVANJA PRIJE DONOŠENJA AKTA
            
            
               Od objave Direktive RoHS 2 Komisija je od gospodarskih subjekata primila brojne zahtjeve
                  3
               , u skladu s odredbama članka 5. stavka 3. i Priloga V., za nova izuzeća i za obnavljanje postojećih izuzeća.
            
            
               Sadašnjim izuzećem iz točke 6(c) Priloga III. dopušta se upotreba olova kao elementa u bakrenim legurama s masenim udjelom olova do 4 % Komisija je primila šest zahtjeva za obnavljanje tog izuzeća u studenomu i prosincu 2014. te siječnju 2015. Iako je datum isteka izuzeća iz točke 6(a) za kategorije od 1. do 7. i 10. bio 21. srpnja 2016.
                  4
               , u skladu sa zahtjevima Direktive RoHS (članak 5. stavak 5. drugi podstavak) izuzeće se nastavlja primjenjivati sve dok Komisija ne donese odluku o zahtjevu za obnavljanje.
            
            
               Kako bi ocijenila zahtjev za izuzeće, Komisija je pokrenula studiju za provođenje potrebne tehničke i znanstvene procjene, uključujući osmotjedno otvoreno internetsko savjetovanje s dionicima
                  5
                o zahtjevu. U savjetovanju s dionicima primljeno je dvanaest odgovora. 
            
            
               Objavljeno je završno izvješće koje sadržava procjenu zahtjeva
                  6
               ; dionici su obaviješteni. 
            
            
               Komisija se naknadno savjetovala sa stručnom skupinom država članica za delegirane akte u okviru Direktive RoHS 2 na stručnom sastanku održanom 15. prosinca 2016., koji je uključivao izlaganja podnositelja zahtjeva i dionika na koje se to najviše odnosi. Stručnjaci su se složili s nacrtom koji je predložila Komisija, uz veliku većinu odsutnih ili suzdržanih članova. U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Zaprimljene su tri primjedbe u kojima je podržan nacrt akta, a u jednoj su od njih dostavljene dodatne informacije. Poduzeti su svi potrebni koraci u skladu s člankom 5. stavcima od 3. do 7.u vezi s izuzećima za ograničenja za tvari. Zbog velikog broja istodobnih zahtjeva za izuzeće i povezanih administrativnih zahtjeva u postupku donošenja odluke Komisije primijenjeni su drugi rokovi u skladu s člankom 5. stavkom 5. Vijeće i Europski parlament obaviješteni su o svim aktivnostima.
            
            
               U završnom izvješću posebno su istaknute sljedeće tehničke informacije i ocjene:
            
            
               Olovo se ugrađuje u matricu bakrenih legura u obliku sitnih grumena. Tada služi kao rezač strugotine i sredstvo za podmazivanje. Ono čini bakrene legure lakše strojno obradivima i osigurava određena svojstva za gotove komponente, primjerice električnu vodljivost, kliznost za dijelove s vrlo uskim kliznim površinama te otpornost na koroziju.
            
            
               Za neke su primjene dostupne bezolovne zamjene. Međutim, uporaba tih zamjenskih rješenja trenutačno zahtijeva prilagodbe postupka strojne obrade te je stoga njihova primjenjivost ograničena za druge primjene. Trenutačna istraživanja upućuju na to da bi se problemi sa strojnom obradom bezolovnih zamjenskih rješenja u budućnosti mogli riješiti barem za neke primjene.
            
            
               Zamjenska rješenja za bakrene legure s masenim udjelom olova do 4 % stoga nije moguće proglasiti znanstveno ili tehnički izvedivima. Potrebna su dodatna istraživanja kako bi se područje primjene izuzeća suzilo na specifičnije primjene.
            
            
               Rezultati ocjenjivanja za kategorije od 1. do 7. i 10. pokazali su da je najmanje jedan od relevantnih kriterija iz članka 5. stavka 1. točke (a) zadovoljen u zahtjevu za izuzeće u pogledu točke 6(c) Priloga III. Predlaže se odobrenje izuzeća s postojećim tekstom u trajanju od pet godina nakon prethodnog datuma isteka kako bi se omogućilo provođenje sveobuhvatne analize lanca opskrbe u cilju sužavanja područja primjene izuzeća prilikom sljedećeg preispitivanja. Budući da pouzdane zamjene još uvijek nisu dostupne, u utvrđenom se razdoblju trajanja izuzeća ne očekuju negativni društveno-gospodarski utjecaji zamjene. Ne očekuje se ni da će ono imati negativne učinke na inovacije. 
            
            
               Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. Tim izuzećem ne smanjuje se zaštita okoliša i zdravlja predviđena Uredbom (EZ) br. 1907/2006 (Uredba REACH) u skladu s člankom 5. Direktive 2011/65/EU.
            
         
         
            
               3.PRAVNI ELEMENTI DELEGIRANOG AKTA
            
            
               Delegiranom direktivom odobrava se izuzeće od ograničenja u članku 4. stavku 1., za uporabu olova u posebnim primjenama, koje treba uvrstiti u Prilog III. Direktivi 2011/65/EU.
            
            
               Kako je propisano Direktivom 2011/65/EU te posebno u skladu sa zahtjevima iz njezina članka 5. stavka 1. točke (a), instrument je delegirana direktiva.
            
            
               Cilj je delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS 2 i postupkom utvrđenim tom direktivom za prilagođavanje priloga III. i IV. znanstvenom i tehničkom napretku.
            
            
               U skladu s načelom proporcionalnosti, ova mjera ne prelazi ono što je potrebno za ostvarivanje njezina cilja.
            
            
               Prijedlog ne utječe na proračun EU-a.
            
            
            
               DELEGIRANA DIREKTIVA KOMISIJE (EU) .../…
            
            
               оd 1.3.2018.
            
            
               o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo kao element u bakrenim legurama
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  7
               , a osobito njezin članak 5. stavak 1. točku (a),
            
            
               budući da:
            
            
               (1)
                     Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava olovo.
            
            
               (2)
                     Točkom 6(c) Priloga III: Direktivi 2011/65/EU izuzima se upotreba olova kao elementa u bakrenim legurama s masenim udjelom olova do 4 % do 21. srpnja 2016. Komisija je primila zahtjev za obnavljanje tog izuzeća u pogledu kategorija od 1. do 7. i 10. prije 21. siječnja 2015., u skladu s člankom 5. stavkom 5. Direktive 2011/65/EU.
            
            
               (3)
                     Olovo u bakrenim legurama djeluje kao sjekač strugotine i sredstvo za podmazivanje, poboljšava strojnu obradivost bakrenih legura te gotovim komponentama pruža određene značajke poput otpornosti na koroziju.
            
            
               (4)
                     Trenutačno ne postoje znanstveno ili tehnički izvediva zamjenska rješenja za bakrene legure koje sadrže olovo s masenim udjelom olova do 4 %. Obnavljanje izuzeća u trajanju od pet godina nakon prethodnog datuma isteka stoga je opravdano kako bi se omogućilo provođenje sveobuhvatne analize lanca opskrbe.
            
            
               (5)
                     Za kategorije od 1. do 7. i 10. izuzeće bi trebalo produljiti do 21. srpnja 2012. kako bi se omogućilo provođenje sveobuhvatne analize lanca opskrbe u cilju sužavanja područja primjene izuzeća prilikom sljedećeg preispitivanja. Za kategorije osim kategorija od 1. do 7. i kategorije 10. postojeće se izuzeće nastavlja primjenjivati u razdobljima valjanosti utvrđenima u članku 5. stavku 2. Direktive 2011/65/EU.
            
         
         
            
               (6)
                     Direktivu 2011/65/EU trebalo bi stoga na odgovarajući način izmijeniti, 
            
            
            
               DONIJELA JE OVU DIREKTIVU:
            
            
               Članak 1.
            
            
               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.
            
            
               Članak 2.
            
            
               1.Države članice najkasnije do [posljednjeg dana dvanaestog mjeseca nakon dana stupanja na snagu ove Direktive] donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.
            
            
               One te odredbe primjenjuju od [posljednjeg dana dvanaestog mjeseca nakon dana stupanja na snagu ove Direktive + 1 dan].
            
            
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
            
            
               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
            
            
               Članak 3.
            
            
               Ova Direktiva stupa na snagu dvadesetog dana od dana objave u Službenom listu Europske unije.
            
            
               Članak 4.
            
            
               Ova je Direktiva upućena državama članicama.
            
            
               Sastavljeno u Bruxellesu 1.3.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 174, 1.7.2011., str. 88.
               
               
                  
                     (2)
                  
                        SL L 396, 30.12.2006., str. 1.
               
               
                  
                     (3)
                  
                        Popis je dostupan na: 
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        Te su kategorije: 1. veliki kućanski uređaji; 2. mali kućanski uređaji; 3. oprema informatičke tehnike (IT) i oprema za telekomunikacije; 4. oprema široke potrošnje za razonodu; 5. rasvjetna oprema; 6. električni i elektronički alati; 7. igračke, oprema za razonodu i sportska oprema; 10. automatski samoposlužni uređaji. Kategorije EEO-a navedene su u prilogu I. Direktivi RoHS.
               
               
                  
                     (5)
                  
                        
                  Razdoblje savjetovanja:
                   od 21.8.2015. do 16.10.2015.
               
               
                  
                     (6)
                  
                  
                        https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/.
                  
               
               
                  
                     (7)
                  
                        SL L 174, 1.7.2011., str. 88.
               
            
      
    ---documentbreak--- 
      
         
         
            
               PRILOG
            
            
               U Prilogu III. Direktivi 2011/65/EU točka 6(c) zamjenjuje se sljedećim:
            
            
                     
                        „6(c)
                     
                  
                  
                     
                        Bakrene legure s masenim udjelom olova do 4 %
                     
                  
                  
                     
                        Istječe:
                     
                     
                        21. srpnja 2021. za kategorije od 1. do 7. te 10.
                     
                     
                        21. srpnja 2021. za kategorije 8. i 9. osim medicinskih proizvoda za dijagnostiku in vitro te instrumente za praćenje i kontrolu u industriji,
                     
                     
                        21. srpnja 2023. za medicinske proizvode za dijagnostiku in vitro iz kategorije 8.,
                     
                     
                        21. srpnja 2024. za instrumente za praćenje i kontrolu u industriji iz kategorije 9. te za kategoriju 11.“